D. Lipšic, poslanec: (2008-12-02):
Poviem vám genézu toho návrhu zákona. Koncom deväťdesiatych rokov robil legislatívny útvar ministerstva spravodlivosti na tomto návrhu zákona, jeden legislatívec, pre ktorého to bolo určité životné dielo. A pripravil veľmi komplexný návrh zákona. Ale išiel v rovnakej línii, nebolo tam v princípe nič konkrétne, ale boli tam nové orgány, nové komisie, nová byrokracia. Keďže to nedávalo veľký zmysel, tak tento legislatívec išiel pracovať na ministerstvo vnútra, a to už bolo v období rokov 2002 – 2006, kde tiež pripravoval tento návrh zákona o prevencii kriminality. A bol pripravený. A vtedy s ministrom vnútra, vtedajším, Palkom sme mali nejaké rokovanie, sme sa dohodli, že ono to naozaj vznik novej byrokracie, prevenciu kriminality nerieši. Opakujem ešte raz, je to pohnútka mnohých politikov. V kombinácii s právnikmi je táto pohnútka takmer smrteľná, si myslím, že je vážny problém, lebo kriminalita je vážny problém, aj jej prevencia, ale že ju vyriešime zákonom a najmä zákonom, ktorý v princípe okrem vzniku nových orgánov nerieši nič. Vy ste teraz podľahli, pán minister, tejto falošnej pohnútke. Preto tento zákon okrem toho, že vznikne nová byrokracia, nič nepoškodí. Ale podľa môjho presvedčenia, žiaľ, ničomu ani nepomôže. Sú rôzne modely riešenia prevencie kriminality aj vo forme podpory štátu, samozrejme. Najefektívnejšie sú tie, ktoré sú riešené na úrovni skôr komunálnej, skôr miestnej s tým, že štát by mal tie granty rôzne financovať, rôzne ich podporovať, sú rôzne modely, že napr. keď má tretí sektor alebo samospráva nejaké financie, štát doloží taký istý balík peňazí, ako si vyzbiera neštátny subjekt. A myslím si, že neštátne subjekty sú v tomto ohľade oveľa efektívnejšie. A poviem konkrétne jeden príklad, ktorý som mal možnosť navštíviť. A myslím si, že je oveľa efektívnejší ako rôzne vládne komisie. To je príklad zariadenia v Žakovciach, ktoré sú na Spiši, kde miestna farnosť už niekoľko rokov a miestny farár zorganizoval komunitu, do ktorej majú prístup mnohí ľudia, ktorí odchádzajú z našich väzníc, ktorí v nich strávili možno polovicu svojho života. A som sa s nimi viackrát rozprával. A povedali mi: „Na nás vo väzniciach pôsobili desiatky rokov rôzni psychológovia, pedagógovia, vychovávatelia, ale sme sa tam znovu vracali, nič nám to nepomohlo. Prišli sme sem a tam to naozaj malo ten preventívny účinok, ten prevýchovný efekt.“ Takéto inštitúcie by mal štát finančne podporovať, nie ich organizovať, mal by ich podporovať, lebo sú najefektívnejšie, keď hovoríme o prevencii kriminality aj vo vzťahu k tým, ktorí strávili časť svojho života na kriminálnej ceste a rozhodli sa potom zmeniť. A práve takéto inštitúcie im pomôžu urobiť životné rozhodnutie o zmene v ich živote, o tom, že sa odvrátia od cesty zločinu a urobia rozhodnutie o inej ceste. Ale vytváranie nových byrokracií tomu podľa môjho presvedčenia nepomôže. (Ruch v sále.) Posledná poznámka priamo k pánovi ministrovi, keď dohovorí. Tá poznámka sa týka legislatívy ako takej.  A keďže ide o návrh z rezortu ministerstva vnútra, tak by ma zaujímal  aj názor pána ministra. Máme tu rozdaný doplňujúci a pozmeňujúci návrh. Týka sa štátnej služby colníkov, týka sa zákona o pôsobnosti ministerstva financií kvôli euru. Pamätáme si,  aké tu bolo veľké divadlo. A nebola to hrdá chvíľa koalície, keď sa, myslím, k zákonu o Horskej službe predložil pozmeňujúci návrh  k cestnému zákonu, k cestnej premávke. Pán minister bol hlavný aktér tej prestrelky, vtedy ako poslanec. (Reakcia z pléna.) Nebol si tu? Ale niekto zo Smeru tu bol. Dodnes si ale spomínal, spomínaš to pomerne často proste pri legislatíve, aké to bolo – pridať k úplne nesúvisiacemu zákonu. Ale to ešte boli aspoň zákony z dielne jedného ministerstva, zatiaľ čo tu riešime zákon o vyriešení zmeny na euro na ministerstve financií. Toto je doplňujúci návrh, ktorý je predložený. Ministri nemajú právo   podľa rokovacieho poriadku dávať pozmeňujúce návrhy. To nemali ani v minulosti. (Hlas z pléna.) To nie je dobrá výhovorka. Ale určite od tvojho súhlasu bude závisieť, či sa bude o ňom hlasovať podľa rokovacieho poriadku. Preto to teraz otváram, či teda bude súhlas s hlasovaním, či sa bude hlasovať a či naozaj už budeme tu robiť v legislatíve taký neporiadok, aký tu podľa mojej mienky v tejto snemovni ešte nikdy nebol. Na záver. Chápem, že sa zamýšľala vládna koalícia a jej poslanci, že ku ktorému zákonu to prifaríme. Taký nejaký nekonfliktný, taký nič nerieši, nič nepokazí, o prevencii kriminality. Čo ja viem, no máte naviac. Tak sa snažte. Ďakujem.